Diari Oficial de la Generalitat Valenciana


Sumari del DOGV 5997, del 21-04-2009 (2009/3902)

RESOLUCIÓ de 13 de març de 2009, del Rectorat de la Universitat Jaume I, per la qual es convoca procés selectiu, pel torn de promoció interna, per accedir a l'escala tècnica superior d'informàtica (analista de tecnologia educativa) d'aquesta Universitat.
--------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5997

Data del DOGV
:   21-04-2009

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2009/3902


Data del document
:   13-03-2009

Organisme emissor
:   Universitat Jaume I de Castelló

Tipus de document
:   Resolució

Correcció d'errades

Anàlisi jurídica

 Descriptors 

:   * concurs administratiu
    * universitat

RESOLUCIÓ de 13 de març de 2009, del Rectorat de la Universitat Jaume I, per la qual es convoca procés selectiu, pel torn de promoció interna, per accedir a l'escala tècnica superior d'informàtica (analista de tecnologia educativa) d'aquesta Universitat. [2009/3902]  
A fi d'atendre les necessitats de personal en aquesta administració pública encarregada del servei públic de l'educació superior, aquest Rectorat, fent ús de les competències que li atribueix la legislació vigent, acorda:  
Convocar proves selectives per a l'accés a l'escala tècnica superior d'informàtica (analista de tecnologia educativa) de la Universitat Jaume I, pel torn de promoció interna, amb subjecció a les següents bases.  
Primera. Objecte de la convocatòria  
1.1. La present convocatòria té per objecte la selecció de personal per a cobrir un lloc de treball de l'escala tècnica superior d'informàtica (Analista de Tecnologia Educativa), grup A, subgrup A1, sector administració especial, pel torn de promoció interna.  
1.2 A aquest procés selectiu s'han d'aplicar la Llei orgànica 6/2001, de 21 de desembre, d'universitats, modificada per Llei 4/2007 de 12 d'abril; la Llei 7/2007 de 12 d'abril de l'Estatut Bàsic de l'Empleat Públic, el Text refós de la llei de la funció pública valenciana; el Decret 33/1999, de 9 de març, del Govern Valencià, pel qual s'aprova el reglament de selecció, provisió de llocs de treball i carrera administrativa del personal comprès en l'àmbit d'aplicació de la Llei de funció pública valenciana; els Estatuts de la Universitat Jaume I i el que estableix aquesta convocatòria.  
1.3. El procés selectiu es realitzarà pel sistema de concurs oposició, amb les proves i puntuacions que s'especifiquen en la base 5. El temari que ha de regir les proves selectives és el que figura com annex I de la present resolució.  
1.4. El tribunal adoptarà les mesures oportunes per a garantir que els exercicis es corregisquen sense que es conega la identitat de les persones aspirants. En aquest sentit, el tribunal exclourà a aquelles persones opositores en els exercicis de les quals figuren noms, marques o signes que permeten conèixer la identitat de les mateixes.  
Segona. Condicions generals dels aspirants  
2.1. Per ser admès a la realització de les proves selectives els aspirants han de reunir els següents requisits:  
a) Ser de nacionalitat espanyola o de la d'un dels restants estats membres de la Unió Europea o d'aquells estats a què els siga d'aplicació la lliure circulació de treballadors i treballadores, en els termes previstos en la llei estatal que regula aquesta matèria.  
b) Haver complit setze anys.  
c) Ser funcionari de carrera de la Universitat Jaume I, amb una antiguitat d'almenys dos anys en l'escala tècnica mitjana d'informàtica, grup A, subgrup A2, sector administració especial.  
d) Estar en possessió del títol de Llicenciat, Arquitecte, Enginyer o equivalent o complir les condicions per obtenir-lo en la data en què finalitza el termini de presentació d'instàncies.  
e) Estar en possessió del nivell mitjà de coneixements de valencià. Aquest requisit s'acreditarà per alguna de les següents formes:  
- Estar en possessió d'algun dels documents relacionats a l'Annex IV.  
- Superar la prova específica de valencià que es realitzarà abans de començar les proves selectives corresponents.  
Pel que fa a la prova d'acreditació de coneixements de valencià de nivell mitjà, seguirà el programa d'aquest nivell establert per la Universitat Jaume I (http://sic.uji.es/serveis/slt/cursos/sltf113.html). D'acord amb el contingut d'aquest programa, s'elaborarà la prova corresponent, que contindrà una part oral i una part escrita.  
La realització d'aquesta prova correspon al Servei de Llengües i Terminologia de la Universitat Jaume I.  
f) Posseir la capacitat funcional per a l'exercici de les funcions.  
g) No trobar-se inhabilitat o inhabilitada penalment per a l'exercici de funcions públiques.  
h) No haver sigut separat o separada mitjançant expedient disciplinari de qualsevol administració o ocupació pública.  
2.2. Els requisits enumerats en la base 2.1., excepte l'acreditació dels coneixements de valencià nivell mitjà, hauran de reunir-se en el moment de finalització del termini de presentació d'instàncies i mantenir-se durant tot el procés selectiu, fins al moment de la pressa de possessió.  
Tercera. Sol·licituds  
3.1. Per a prendre part en aquestes proves selectives s'haurà de sol·licitar segons el model oficial de la sol·licitud que s'adjunta en l'annex III, que es dirigirà al rector de la Universitat Jaume I, i que es presentarà al Registre de la Universitat, sense perjudici d'allò que s'ha disposat en l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú, en el termini de vint dies naturals, comptats a partir del dia següent al de la publicació de la present convocatòria en el Diari Oficial de la Comunitat Valenciana.  
Els aspirants hauran de complimentar l'apartat "Dades de la convocatòria" de la sol·licitud: Codi:12249.  
Les instàncies presentades en oficines de correus han de complir el procediment que estableix l'article 205.3 del Reglament dels Serveis de Correus: les instàncies es presentaran en sobre obert perquè l'empleat estampe el segell de dates en la part superior esquerra de la sol·licitud i hi ha de figurar amb claredat el nom de l'oficina i la data.  
3.2. A la sol·licitud cal afegir la següent documentació:  
a) Una fotocòpia del document nacional d'identitat; si es tracta de document nacional d'identitat en format antic, és necessària també una fotocòpia de la targeta d'identificació fiscal.  
b) Una fotocòpia del document que acredite els coneixements de valencià nivell mitjà establerts a la base 2.1.e) d'aquesta convocatòria.  
c) Resguard original de l'ingrés dels drets d'examen.  
3.3. Les sol·licituds seran facilitades gratuïtament al Registre de l'Edifici del Rectorat i Serveis Centrals, Campus del Riu Sec de la Universitat Jaume I. Aquest model de sol·licitud també es pot obtenir des de la següent adreça d'Internet: .  
3.4. Els drets d'examen són de 26,80 euros i s'han d'ingressar en el compte corrent núm. 5854165277 -«Universitat Jaume I de Castelló. Drets d'examen»- en Bancaixa, entitat 2077, sucursal 0580 del carrer de Cavallers, 2. S'hi ha de fer constar «Proves selectives per a l'ingrés en l'escala tècnica superior d'informàtica, sector administració especial, de la Universitat Jaume I».  
La falta de justificació de l'abonament dels drets d'examen determinarà l'exclusió del personal aspirant.  
En cap cas la mera presentació i pagament dels drets d'examen suposarà la substitució del tràmit de presentació, en temps i forma, de l'imprès de sol·licitud d'acord amb allò que disposen aquestes bases.  
3.5. Els errors de fet que puguen advertir-se podran esmenar-se, en qualsevol moment, d'ofici o a petició de la persona interessada.  
Quarta. Admissió d'aspirants  
4.1. En acabar el termini de presentació de sol·licituds, i en el cas que les sol·licituds dels aspirants reunisquen tots els requisits enumerats en la base 3 d'aquesta convocatòria, el rector dictarà una resolució, que es publicarà en el Diari Oficial de la Comunitat Valenciana, amb el contingut de les dades personals, que serà la relació definitiva de persones admeses i excloses a la realització de les proves, així com els nomenaments dels membres que componen el tribunal Qualificador i el dia, hora i lloc de la realització del primer exercici.  
4.2. Si les sol·licituds dels aspirants no reuneixen alguns dels requisits de la base 3 d'aquesta convocatòria, el rector dictarà una resolució, que s'haurà de notificar a les persones interessades, en la qual se'ls farà saber els defectes que contenen les seues sol·licituds i se'ls concedirà un termini de 10 dies hàbils perquè formulen reclamacions o esmenen els defectes que n'han motivat l'exclusió.   
4.3. Seran causes d'exclusió, a més de les assenyalades en altres apartats d'aquestes bases:  
- L'omissió de la firma en la sol·licitud.  
- No adjuntar la fotocòpia del DNI o passaport.  
- No abonar els drets d'examen.  
Cinquena. Proves selectives  
El procediment de selecció es realitzarà pel sistema de concurs-oposició  
5. 1. Fase d'oposició  
Primer exercici. Obligatori i eliminatori  
Consistirà a desenvolupar per escrit dos temes entre tres proposats pel tribunal, sobre el programa que figura en l'annex I d'aquesta convocatòria. La seua duració serà d'un màxim de 3 hores i un mínim de 2 a determinar pel tribunal amb la suficient antelació.  
Aquest exercici es puntuarà de 0 a 10 punts, sent necessari obtenir un mínim de 5 punts per a superar-lo.  
Segon exercici. Obligatori i eliminatori  
Consistirà a resoldre dos supòsits pràctics, entre tres proposats pel tribunal, relacionats amb les matèries que figuren en el programa. La seua duració serà d'un màxim de 3 hores i un mínim de 2 a determinar pel tribunal amb la suficient antelació.  
Aquest exercici es puntuarà de 0 a 10 punts, sent necessari obtenir un mínim de 5 punts per a superar-lo.  
5.2. Fase de concurs  
Els aspirants que hagen superat la fase d'oposició disposaran d'un termini de deu dies naturals, comptadors des de l'endemà en què es publique la llista d'aprovats, per a aportar la documentació acreditativa dels mèrits al·legats.  
Es valoraran, fins a un màxim de 23 punts, els següents mèrits referits a la data de finalització del termini de presentació de sol·licituds:  
A) Antiguitat i grau  
1. Antiguitat: es valorarà 0,05 punts per cada mes complet de serveis en actiu en les distintes administracions públiques, fins a un màxim de 9 punts. A aquests efectes, també es computaran els serveis reconeguts a l'empara d'allò que s'ha disposat en la Llei 70/1978, de 26 de desembre, de Reconeixement dels Serveis Previs en l'administració Pública.  
2. Grau: el grau personal consolidat pels aspirants es valorarà en la forma següent:  
a) Grau consolidat inferior al del lloc sol·licitat: 1 punt.  
b) Grau consolidat igual o superior al del lloc sol·licitat: 2 punts  
La puntuació màxima possible que es podrà obtindre en el present apartat serà, en conseqüència, d'11 punts.  
B) Formació  
1. Titulació acadèmica: qualsevol titulació acadèmica d'igual o superior nivell a l'exigit per a pertànyer al respectiu grup de titulació, exclosa la que va servir per a això: 1,5 punts, amb un màxim de 3 punts. A aquests efectes, i en el cas que el lloc es trobe adscrit a dos grups de titulació, es considerarà com a exigida la titulació corresponent al grup superior, d'acord amb la següent escala:  
a) Doctor 3 punts  
b) Llicenciat, arquitecte, enginyer o equivalent: 2 punts.  
c) Diplomat, arquitecte tècnic, enginyer tècnic o equivalent: 1,5 punts.  
2. Cursos de formació i perfeccionament: es valoraran els cursos de formació i perfeccionament de duració igual o superior a 15 hores que hagen sigut cursats o impartits per l'interessat, i que hagen sigut convocats o homologats per qualsevol centre o organisme oficial de formació d'empleats públics, fins a un màxim de 3 punts, i d'acord amb la següent escala:  
a) De 100 o més hores: 2,00 punts.  
b) De 75 o més hores: 1,50 punts.  
c) De 50 o més hores: 1,00 punt.  
d) De 25 o més hores: 0,50 punts.  
e) De 15 o més hores: 0,20 punts.  
En cap cas es puntuaran en el present subapartat ni en l'anterior els cursos de valencià i d'idiomes, ni els cursos pertanyents a una carrera universitària, cursos de doctorat i els dels diferents instituts de les universitats, quan formen part del pla d'estudis del centre, ni els cursos derivats de processos selectius, promoció interna, plans d'ocupació i adaptació del règim jurídic a la naturalesa dels llocs que s'ocupen.  
Així mateix, i en el supòsit de cursos impartits, aquests es valoraran una sola vegada, i no seran susceptibles de ser valorades successives edicions d'un mateix curs.  
3. Valencià: En la valoració dels coneixements de valencià es puntuarà exclusivament el grau superior, donat que tots els llocs de treball oferits tenen com a requisit estar en possessió del grau mitjà. La puntuació serà d'1 punt, que correspon a la diferència entre el grau mitjà i el superior en l'anterior escala.  
4. Idiomes comunitaris: fins a un màxim de 2 punts, la distribució dels quals es realitzarà prenent com a base la taula d'equivalències aprovada pel Consell de Govern en la sessió numero 18 de 24 d'abril de 2008.  
La puntuació màxima possible a obtindre en el present apartat serà, en conseqüència, de 9 punts.  
C) Mèrits específics  
1. L'experiència es valorarà fins a un màxim de 3 punts, d'acord amb la següent escala:  
a) Exercici de llocs amb funcions iguals o similars: 0,20 punts per mes complet de serveis.  
b) Exercici de llocs amb nivells de responsabilitat iguals o superiors: 0,10 punts per mes complet de serveis.  
La puntuació màxima a obtindre per aquest apartat serà, en conseqüència, de 3 punts.  
Una volta valorats els mèrits d'acord amb els criteris assenyalats, el tribunal els farà públics de forma provisional als llocs assenyalats en la base 7, i obrirà un termini de deu dies hàbils perquè les persones interessades puguen al·legar les rectificacions oportunes a la fase de concurs.  
5.3. Finalitzades ambdues fases, es procedirà a obtindre la llista de aspirants seleccionats i l'ordre de puntuació,aquesta vindrà determinada per la suma de l'obtinguda en la fase d'oposició i la del concurs. Aquesta relació començarà amb l'aspirant que haja obtingut major puntuació i finalitzarà quan el nombre d'inclosos en la llista coincidisca amb el nombre de llocs convocats. En cas d'empat l'ordre s'establirà segons els següents criteris:   
1. Major puntuació en la fase d'oposició.  
Sisena. Desenvolupament de les proves selectives  
6.1. Aquest procés selectiu es realitzarà a les dependències de la Universitat Jaume I.  
6.2. En cada exercici el personal aspirant haurà d'acreditar la personalitat exclusivament mitjançant la presentació del document nacional d'identitat, del passaport o del permís de conduir.  
L'incompliment d'aquest requisit determinarà l'exclusió d'aquesta persona de la realització de les proves.  
En cap cas seran vàlides les còpies o fotocòpies compulsades dels dits documents.  
El personal aspirant perdrà el seu dret quan acudisca al lloc de celebració una vegada iniciades les proves o per la inassistència a aqueixes, encara que siga per causa justificada.  
Setena. Publicitat de les llistes  
Els successius anuncis relacionats amb aquesta convocatòria, els acords del tribunal de selecció i els resultats de cada un dels exercicis es publicaran al tauler d'anuncis del Servei de Recursos Humans, ubicat a la segona planta de l'Edifici del Rectorat i Serveis Centrals, Campus del Riu Sec de la Universitat Jaume I, i en la següent adreça d'Internet: .  
Huitena. Presentació de documents  
8.1. Finalitzat el procés selectiu, es farà públic als llocs assenyalats en la base 7, el resultat del procés selectiu.  
8.2. El president del tribunal elevarà al rector l'acord amb las persones seleccionades, perquè es publique en el Diari Oficial de la Comunitat Valenciana.  
8.3. En el termini de 20 dies hàbils, comptadors des de l'endemà de la publicació de la relació definitiva d'aprovats, aquests presentaran, si pertoca, al Servei de Recursos Humans de la Universitat Jaume I, els següents documents:  
a) Fotocòpia degudament compulsada del títol acadèmic exigit en aquesta convocatòria o, si no en té, certificat acadèmic que acredite haver realitzat tots els estudis necessaris per a l'obtenció del títol respectiu.  
b) En el cas s'haja fet valer la condició de persona amb discapacitat haurà de presentar un certificat de l'òrgan administratiu competent que acredite aqueixa condició i, igualment, ha de presentar un certificat dels citats òrgans, o de l'administració sanitària, acreditatiu de la compatibilitat amb el compliment de les tasques i funcions corresponents.  
Els aspirants aprovats, com que tenen la condició de funcionaris de carrera d'aquesta universitat, queden exempts de justificar documentalment la resta de condicions generals exigibles per a l'ingrés en la funció pública, atès que ja els van acreditar per als nomenaments anteriors.  
8.4. Qui dins del termini fixat, i excepte els casos de força major, no presente la documentació o de l'examen d'aquesta es deduïsca que hi manca d'algun dels requisits assenyalats en la base 2, no podran ser nomenats funcionaris de carrera i quedaran anul·lades les seues actuacions, sense perjudici de la responsabilitat en què haja incorregut per falsedat en la sol·licitud inicial.  
Novena. Nomenament de funcionari  
Conclòs el procés selectiu i verificada la documentació presentada, qui l'haja superat serà nomenat personal funcionari de carrera de l'escala tècnica superior d'informàtica (analista de tecnologia educativa, grup A, subgrup A1, de la Universitat Jaume I. El nomenament es publicarà en el Diari Oficial de la Comunitat Valenciana.  
Deu. Tribunal de selecció  
10.1. El tribunal de selecció d'aquestes proves és el que figura com a annex II d'aquesta convocatòria. El nom de les persones que l'integraran es farà públic en la mateixa resolució on es publiquen les llistes definitives de persones admeses i excloses.  
10.2. Els membres del tribunal hauran d'abstenir-se d'intervenir, i ho hauran de notificar a la presidència del tribunal, quan concórreguen circumstàncies de les previstes en l'article 28.2 de la Llei de Règim Jurídic de les Administracions Públiques i del Procediment Administratiu Comú, o si han realitzat tasques de preparació d'aspirants a proves selectives en els cinc anys anteriors a la publicació d'aquesta convocatòria. La presidència podrà sol·licitar dels membres del tribunal declaració expressa de no trobar-se sotmesos a les circumstàncies previstes en l'article 28.2 de la Llei de Règim Jurídic de les Administracions Públiques i del Procediment Administratiu Comú.  
Així mateix, el personal aspirant podrà recusar els membres del tribunal quan concórreguen les circumstàncies previstes en la present base.  
10.3. Amb anterioritat a la iniciació de les proves selectives, l'autoritat convocant publicarà al tauler d'anuncis del Servei de Recursos Humans, ubicat a la segona planta de l'edifici del Rectorat i Serveis Centrals, campus del Riu Sec de la Universitat Jaume I, la resolució per què es nomena els nous membres del tribunal que substituiran les persones que han perdut la seua condició per alguna de les causes previstes en la base 10.2.   
10.4. Prèvia convocatòria de la presidència es constituirà el tribunal, amb l'assistència de les persones que ocupen la presidència i la secretaria i la meitat, almenys, dels seus membres titulars o suplents.   
En la dita sessió, el tribunal acordarà totes les decisions que corresponguen per al correcte desenvolupament de les proves selectives.  
10.5. A partir de la constitució, el tribunal, per actuar vàlidament, requerirà la presència de la presidència i de la secretaria o, si escau, dels qui els substituïsquen i de la meitat, almenys, dels seus membres titulars o suplents.  
10.6. Al llarg del procés selectiu, el tribunal resoldrà tots els dubtes que pogueren sorgir en l'aplicació d'aquestes normes, així com el que haja de fer-se en els casos no previstos.  
El procediment d'actuació del tribunal s'ajustarà en tot moment a allò que s'ha disposat en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
10.7. El tribunal de selecció podrà adoptar les mesures requerides en aquells casos en què resulte necessari, de forma que el personal aspirant amb discapacitats gaudisca de semblants condicions per a la realització dels exercicis que la resta dels participants. En aquest sentit podran establir-se, per a les persones amb discapacitats que ho sol·liciten, les adaptacions possibles en temps i mitjans per a la seua realització.  
10.8. A l'efecte de comunicacions i la resta d'incidències, el tribunal tindrà la seu al Servei de Recursos Humans de la Universitat Jaume I, edifici del Rectorat i Serveis Centrals, Campus del Riu Sec. El tribunal disposarà que siguen ateses totes les qüestions que es plantegen en relació amb aquest procés selectiu.  
10.9. Els membres del tribunal que actuen en aquestes proves percebran les gratificacions extraordinàries per assistències que s'especifiquen en la Normativa sobre indemnitzacions per comissions de servei i gratificacions per assistències a la Universitat Jaume I (aprovada pel Consell de Govern el 9 de febrer de 2004).  
Onze. Norma final  
Contra aquesta resolució, que esgota la via administrativa, es podrà interposar un recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos comptadors a partir de l'endemà del dia en què es publique.  
No obstant això, les persones interessades poden interposar un recurs de reposició davant el rector en el termini d'un mes des de l'endemà de la seua publicació; en aquest cas no es podrà interposar el recurs contenciós administratiu mencionat en el paràgraf anterior fins que no es dicte una resolució expressa o presumpta del recurs de reposició, d'acord amb els articles 116 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.   
Contra els acords del tribunal de selecció es podrà interposar recurs d'alçada davant el rector en el termini d'un mes des de l'endemà al de la seua publicació o notificació, d'acord amb els articles 107 i següents de la Llei 30/1992, de 26 de novembre.  
Castelló de la Plana, 13 de març de 2009.- El rector: Francisco Toledo Lobo.  
ANNEX I  
TEMARI  
1. Entorns virtuals d'ensenyament/aprenentatge. Conceptes i programari.  
2. L'aula virtual de l'UJI. Arquitectura. Programari.  
3. Eportfolio. Conceptes. Sistemes de programari lliure per a gestió d'eportfolios.  
4. El paper dels entorns virtuals d'ensenyament/aprenentatge, l'eportfolio i els entorns d'aprenentatge personals en el marc de l'EEES.  
5. Estàndards d'aprenentatge electrònic (e-learning) aplicats a continguts i a processos d'aprenentatge en l'educació superior. SCORM, IMS Common Cartridge, IMS Learning Design, eLML.  
6. Objectes d'aprenentatge. Repositoris d'objectes d'aprenentatge.  
7. Coneixement obert. OpenCourseWare i recursos educatius oberts. Creative Commons.  
8. Implementació d'aplicacions i serveis web. Instal·lació, configuració, modificació i administració de programari lliure.  
9. Tecnologies i serveis del web 2.0 en relació amb l'educació superior.  
10. Eines i entorns de desenvolupament d'aplicacions web.  
11. Sistemes de gestió de continguts. Sistemes de publicació en Internet i eines col·laboratives. Conceptes i programari.  
12. Principis del web semàntic. Recol·lecció, sindicació i agregació de continguts web. Conceptes, formats i programari.  
ANNEX II  
Tribunal de Selecció  
Tribunal titular:  
President: un vicerector o vicerectora de la Universitat Jaume I  
Vocals: 3 en representació de la Universitat Jaume I.  
Secretari: un funcionari o funcionària de carrera del Servei de Recursos Humans.  
Tribunal suplent: la mateixa estructura  
Dades personals  
Nom i cognoms: DNI:   
Adreça: Localitat: .   
Codi postal: Telèfon:   
Dades de la convocatòria  
Codi: Data del DOCV: Escala: Grup: Sector:   
Accés: Lliure Promoció interna Persones discapacitades  
Adaptació i motiu de minusvalidesa:   
Altres dades específiques de la convocatòria:  
Títols acadèmics oficials  
Títol exigit en la convocatòria Centre d'expedició  
Altres títols oficials Centres d'expedició  
SOL·LICITE ser admès/a a les proves selectives a què es refereix aquesta sol·licitud, i DECLARE que són certes les dades que hi consten i que reunisc les condicions exigides per a l'ingrés en la funció pública i les especialment assenyalades en aquesta convocatòria. Així mateix em compromet a provar documentalment totes les dades de la sol·licitud.  
(Firma)  
Castelló de la Plana, ............. d .................. de 200..........  
JUSTIFICACIÓ DE L'INGRÉS DELS DRETS DE PARTICIPACIÓ EN LA PROVA SELECTIVA  
Liquidació La persona interessada ha fet el pagament en la c/c 5910355998 de Bancaixa  
Drets d'examen:   
Despeses de transferència: Aquest imprès no és vàlid sense el segell de l'entitat bancària.  
Total:   
ANNEX IV  
Acreditació coneixements del nivell mitjà de valencià  
a) Certificat nivell mitjà de coneixements de valencià expedit per la Universitat Jaume I o equivalent segons l'acord publicat a la següent adreça electrònica   
b) Acreditació d'haver cursat i aprovat Valencià en tots els cursos de batxillerat unificat i polivalent.  
c) Acreditació d'haver cursat i aprovat Valencià en tots els cursos de formació professional.  
d) Acreditació d'haver cursat i aprovat l'assignatura de valencià en tots els cursos de batxillerat i el quart curs d'ESO.  
e) Certificat d'haver superat la prova de nivell mitja de valencià en altres convocatòries per a la provisió de llocs de treball de la Universitat Jaume I.